Majić: Seksualno zlostavljani u HV žele istragu posebne predsjedničke komisije (19/12/04) - 2004-12-18
Predsjednik Dalmatinskog komiteta za ljudska prava ukazuje na nepovjerenje prema državnom odvjetništvu: “Oštećeni strahuju za sigurnost
Navode o mogućim seksualnim uznemiravanjima ili zlostavljanjima u hrvatskim oružanim snagama javnost već duže vrijeme pozorno prati. Tonči Majić, predsjednik Dalmatinskog komiteta za ljudska prava, u razgovoru za Glas Amerike ističe kako osobe koje su bile seksualno uznemirene ili zlostavljane u redovima hrvatske vojske zbog nepovjerenja ne žele da njihove slučajeve istražuje državno odvjetništvo u Splitu već očekuju nalaz posebne predsjedničke istražne komisije. Navodna seksualna napastovanja u hrvatskoj vojsci pojačala su zahtjeve za civilnim služenjem vojnog roka. “Medijski napisi o seksualnom nasilju u hrvatskim oružanim snagama rade se uvijek oprezno i ne mogu sadržavati ništa više od dokumentacije jedne nevladine organizacije” - kaže Tonči Majić predsjednik Dalmatinskog komiteta za ljudska prava. “S obzirom da je većina tih priča preko Dalmatinskog komiteta za ljudska prava došla do medija, mogu potvrditi da su priče vjerodostojne. Mediji donose samo onaj dio informacija od strane naših stranaka koji nam daju dopuštenje da ih mi prenesemo medijima”. Načelnik uprave vojne policije Ivan Jurić kazao je kako je vojna policija u suradnji s Ministarstvom unutarnjih poslova procesuirala sve prijavljene slučajeve seksualnog uznemiravanja. Rekao je kako su provjereni navodi u tisku o navodnim napastovanjima ročnika u ratnoj luci Lora i možebitnim zlostavljanjima dviju djelatnica u hrvatskoj vojsci. Potvrdio je kako su ti slučajevi bili procesuirani i obrađeni te kako je utvrđeno da nije bilo seksualnog napastovanja i da su medijski napisi neistiniti. To da je u mirovnoj misiji u Kabulu u hrvatskom kontingent silovana dočasnica ocijenio je kao širenje lažnih vijesti. O tome je Tonči Majić kazao: “Naša saznanja na osnovu dokumentacije koja je nama predočena ne slažu se u potpunosti s opažanjima i zaključcima gospodina Jurića koji se barem što se tiče ovog kabulskog slučaja nalazi u jednoj neugodnoj situaciji jer se za to navodno silovanje optužuje upravo njegov brat. Mi smo tvrdnje o napastovanju ročnika potkrijepili s informacijama na osnovu dokumentacije koju smo vidjeli i koja nosi datume iz 2000. i 2001. godine.“ Tonči Majić predsjednik Dalmatinskog komiteta za ljudska prava nakon razgovora s Darijom Mrduljaš Pervan, zamjenicom županijskog državnog odvjetnika u Splitu, kaže kako nema namjeru odnijeti dokumentaciju na županijsko odvjetništvo u Split o seksualno napastovanim osobama u hrvatskoj vojsci. Razlog je što zamjenica državnog odvjetnika nema povjerenja u osobe koje je Majić u dokumentaciji naveo kao svjedoke o seksualnom nasilju. Tonči Majić navodi i nepovjerenje oštećenih prema državnom odvjetništvu jer se boje da bi se njihovi slučajevi zataškali. “Oštećeni strahuju za njihovu sigurnost te inzistiraju na diskreciju” - tvrdi Tonči Majić. “Državno odvjetništvo od mene može dobiti informacije isključivo preko medija. Ono što pročitaju u novinama neka postupaju po tome. Ohrabruje činjenica da je predsjednik RH Stjepan Mesić kao vrhovni zapovjednik oružanih snaga po prvi put u hrvatskoj povijesti izdao javnu zapovijed da se istraže slučajevi navodnog seksualnog uznemiravanja ili zlostavljanja. Dodatno bi ohrabrilo sve nevladine organizacije i potencijalne žrtve ukoliko bi se usvojila inicijativa da u toj predsjedničkoj istražnoj komisiji budu nazočni i ljudi iz civilstva. Dakle stručnjaci - psiholozi ili psihijatri, sociolozi. Bio je prijedlog i da jedna forenzičarka uđe u taj tim. Mislim da će ta zapovijed predsjednika Mesića polučiti rezultate, a jedan tako sastavljen tim bi sigurno došao do ljudi koji bi bili spremni ispričati svoje životne nevolje” - rekao je čelnik Dalmatinskog komiteta za ljudska prava.